
๑.๑  ความเป็นมาและความสำคัญของปัญหา

คำว่า “นรก” เป็นคำที่แปลมาจากภาษาบาลี คำบาลีว่า “นิรยะ”
 แปลว่า สภาพที่ไม่มีความเจริญ สภาพที่ไม่มีความสุข สภาพหรือภูมิที่ไม่มีความยินดี ไม่มีความเบาใจ นรก คือ ภูมิเป็นที่เสวยทุกข์ของผู้ทำบาปตายแล้วไปเกิด เป็นเหวแห่งความทุกข์ ไร้ซึ่งความสุขและความเจริญ 
เป็นภาวะที่ร้อนรน คำว่า “สวรรค์” เป็นคำที่แปลมาจากภาษาบาลี คำบาลีว่า “สัคคะ”
 แปลว่า 
โลกที่เลอเลิศเพียบพร้อมไปด้วยกามคุณ ๕ คือ รูป เสียง กลิ่น รส โผฏฐัพพะอันน่าปรารถนาน่าใคร่
น่าพอใจ คำว่า “นรกสวรรค์” ซึ่งเป็นคำ ๒ คำ ที่บ่งบอกถึงภพและภูมิที่แตกต่างกัน นรกจัดเป็นทุคติภูมิ เป็นอบายภูมิ ซึ่งเป็นภูมิ ๑ ภูมิ ในบรรดาอบายภูมิทั้ง ๔
 คือ นรกภูมิ เปรตภูมิ อสุรกายภูมิ
สัตว์ดิรัจฉานภูมิ อบายภูมิทั้ง ๔ เป็นภูมิที่ปราศจากความเจริญ เป็นภูมิที่เป็นทุคติ นรกเป็นภพภูมิ
ที่ปราศจากความยินดี หรือไม่มีความสบายใจ  มีแต่ความทุกข์โดยส่วนเดียว ในนรกมีมหานรก ๘
 
ขุมใหญ่ ส่วนสวรรค์จัดเป็นสุคติภูมิ คือ เป็นภพภูมิที่ไปดีของสัตว์ผู้ที่ทำกรรมดีเอาไว้ ภายหลังจากตายแล้วได้ไปเสวยสุข สวรรค์จึงเป็นภพภูมิที่มีอารมณ์อันเลิศ เป็นโลกแห่งความสุข หรือเป็นโลกของเทวดา ที่ได้ชื่อว่าเทวดา เพราะย่อมเพลิดเพลิน สวรรค์เป็นดินแดนที่บริบูรณ์ไปด้วยความสุขล้วน 
หมู่สัตว์ที่เกิดในสวรรค์ เรียกว่า “เทวดา”
 เพราะเป็นบุคคลจำพวกที่เล่นสนุกด้วยกามคุณ ๕ ประการ และด้วยคุณพิเศษ มีฌานและอภิญญา ในสวรรค์มี ๒๖ ชั้น คือ มีสวรรค์ตั้งแต่ชั้นจาตุมหาราชิกา จนถึงสวรรค์ชั้นเนวสัญญานาสัญญายตนะ เป็นที่สุด ชื่อว่า สวรรค์ เพราะเลอเลิศเพียบพร้อมไปด้วยสิ่งที่ดีและสิ่งที่เป็นบุญ 

ดังนั้น นรก จึงเป็นภพภูมิในฝ่ายต่ำ เป็นภพภูมิที่ไม่มีความเจริญไม่มีความสุข เพราะพวกที่ไปตกนรกนั้น เป็นพวกคนที่ต่ำ ปราศจากความอิ่มใจ ปราศจากความชื่นชม ก็พวกคนที่ตายไปเกิดเป็นสัตว์นรกนั้นก็ไปด้วยอำนาจกรรมของตน นรกภูมินี้เลวกว่าภูมิทั้งปวงในกามธาตุ เพราะฉะนั้น นรกจึงเป็นแดนหรือภูมิที่เชื่อกันว่า ผู้ที่ทำบาปความชั่วเอาไว้ เมื่อตายแล้วจะต้องไปเกิดไปเสวยทุกข์และถูกลงโทษ สัตว์พวกที่ไปเกิดอยู่ในโลกนรกนั้น ไม่มีความสุขแม้สักนิด ที่เป็นเช่นนี้ก็ด้วย
ผลแห่งกรรมที่มาจากการประพฤติทุจริตทางกาย วาจา ใจ ซึ่งเป็นสิ่งที่ไม่ควรทำโดยส่วนเดียว เพราะเมื่อผู้ที่ทำเข้าแล้วก็พึงหวังโทษ ดังต่อไปนี้ ซึ่งมีผลมาตามลำดับ คือ ตนเองก็กล่าวโทษตนได้ วิญญูชนทั้งหลายใคร่ครวญแล้ว ย่อมติเตียน กิตติศัพท์อันชั่วดีย่อมขจรไป ตายก็ไม่หลงฟั่นเฟือน เมื่อกายแตกทำลายภายหลังมรณะ ย่อมเข้าถึงอบาย วินิบาต นรก
 ส่วนสวรรค์นั้น เป็นภพภูมิฝ่ายสูง เป็นภพภูมิฝ่ายดี เป็นภพภูมิที่มีแต่ความสุขความเจริญ สวรรค์ คือ เมืองฟ้า เป็นโลกของเทวดา สวรรค์เป็นแดน
ที่บริบูรณ์ไปด้วยความสุขล้วน ก็หมู่สัตว์ที่ไปเกิดในสุคติโลกสวรรค์นั้น เรียกว่า “เทวดา” เพราะเป็นบุคคลจำพวกเล่นสนุกด้วยกามคุณ ๕ ประการ และด้วยคุณพิเศษมีฌานและอภิญญา เป็นต้น

ที่เป็นเช่นนี้ก็ด้วยผลแห่งกรรมที่มาจากการประพฤติสุจริตทางกาย วาจา ใจ ซึ่งเป็นสิ่งที่ควรทำโดยส่วนเดียว เพราะเมื่อผู้ทำเข้าแล้วก็พึงหวังคุณ คือ ตนเองก็กล่าวโทษตนไม่ได้ วิญญูชนทั้งหลายใคร่ครวญแล้วย่อมไม่ติเตียน กิตติศัพท์อันดีย่อมขจรไป ตายก็ไม่หลงฟั่นเฟือน เมื่อกายแตกทำลายภายหลังมรณะ ย่อมเข้าถึงสุคติโลกสวรรค์
  เพราะฉะนั้น ในเรื่องนรกและสวรรค์นี้ มีอิทธิพลต่อระบบของสังคมไทยมากทั้งด้านจิตรกรรม วรรณกรรม และพิธีกรรม โดยเฉพาะด้านจิตรกรรม
ฝาผนังตามปูชนียสถาน
  ได้มีการแสดงภาพของนรกไว้อย่างชัดเจนและแสดงภาพของสวรรค์ไว้อย่าง  น่าเพลิดเพลิน น่าชื่นชม จนทำให้เกิดความคิดขึ้นว่า นรก คือ สิ่งที่น่ากลัวที่สุด ทำชั่วต้องไปตกนรก สวรรค์ คือ สิ่งที่น่าปรารถนามากที่สุด ทำดีต้องไปเกิดเป็นเทวดาในสวรรค์  

ในคัมภีร์พระไตรปิฎกซึ่งถือได้ว่าเป็นหลักฐานสำคัญสูงสุดทางพระพระพุทธศาสนา 
มีข้อความที่ว่าด้วยเรื่องของนรกและสวรรค์อย่างมากมาย ทั้งในด้านลักษณะและเหตุผลมากขึ้น 
พระพระพุทธศาสนามีการกล่าวถึงเรื่องนรกและสวรรค์ผ่านทางศิลปกรรม ภาพจิตรกรรม ฝาผนังของศาสนาจะสื่อถึงเรื่องนรกและสวรรค์ปรากฏเห็น ได้ทั่วไปในหลายแห่งเสมอ ในทางวรรณคดี เช่น หนังสือไตรภูมิพระร่วง กล่าวถึง เมืองนรกว่ามีนรกใหญ่ ๘ ขุม โดยให้ชื่อขุมนรกเรียงลำดับกันลงไปตั้งแต่สูงสุดถึงต่ำสุด คือ สัญชีวนรก กาฬสุตตนรก สังฆาตนรก โรรุพพนรก มหาโรรุพพนรก 
ตาปนนรก มหาตาปนนรก และอเวจีมหานรก สัตว์โลกผู้กระทำบาปย่อมไปเกิดในนรกขุมใดขุมหนึ่งใน ๘ ขุมนั้นตามกำลังบาปกรรมที่ตนกระทำลงไป
 และกล่าวถึงสวรรค์ว่าสูงขึ้นไปไกลพื้นดินแห่งโลกนี้ได้ ๔๖,๐๐๐ โยชน์ จะถึงสวรรค์ชั้นแรกเรียก จาตุมหาราชิกภูมิ ดินแดนของท้าวมหาราชทั้ง ๔ คือ 
ท้าวธตรฐอยู่ประจำทิศตะวันออก ท้าววิรุฬหกอยู่ประจำทิศใต้ ท้าววิรูปักษ์อยู่ประจำทิศตะวันตกและท้าวไพศพอยู่ประจำทิศเหนือ จากสวรรค์ชั้นจาตุมหาราชิกภูมิไปก็จะถึงสวรรค์ชั้นดาวดึงส์ ชั้นยามา ชั้นดุสิต ชั้นนิมมารนรดี และชั้นปรนิมมิตวสวัตตีสูงขึ้นไปตามลำดับ จนถึงสวรรค์ชั้นเนวสัญญานาสัญญายตนพรหม


สภาพแวดล้อมของสังคมไทยปัจจุบันมีการเปลี่ยนแปลงตามกระแสโลกาภิวัตน์อย่างไม่อาจหลีกหนีได้ ทั้งด้านสังคม วัฒนธรรม และเทคโนโลยี การไหลหลั่งของวัฒนธรรมจากต่างประเทศเข้ามาเกิดเป็นค่านิยมตามสมัยในประเทศไทย บางอย่างเป็นสิ่งที่ดี บางอย่างเป็นกระแส นำมาซึ่งพฤติกรรมทางลบ พฤติกรรมเบี่ยงเบนแก่เยาวชน ก่อให้เกิดผลเสียตามมาในการดำเนินชีวิต        ความเจริญก้าวหน้าที่เน้นกระแสวัตถุนิยม การปรับโครงสร้างของระบบต่างๆ ที่อยู่รอบตัวคน ทั้งด้านเศรษฐกิจ สังคม ทรัพยากรธรรมชาติ และสิ่งแวดล้อมแต่คุณภาพชีวิตของคนไทยไม่สามารถพัฒนา
ให้ทันตามกระแสโลกาภิวัตน์ดังกล่าวได้ ส่งผลให้ประสบกับปัญหาที่ท้าทาย ก่อให้เกิดความอ่อนแอของสังคมไทยในยุคเน้นวัตถุนิยม การที่เยาวชนในสังคมไทยขาดการกลั่นกรองและเลือกใช้วัฒนธรรมต่างประเทศอย่างไม่เหมาะสมนี้เอง จึงก่อให้เกิดปัญหาทางศีลธรรม ปัญหาสังคมตามมา รวมถึง
การเพิ่มมากขึ้นในอนาคต ทำให้สังคมมีอันตรายล่อแหลม ส่งผลให้เยาวชนของไทยหมกมุ่น ชื่นชม หลงใหลกับค่านิยมทางสังคมที่เน้นวัตถุนิยมมากเกินความพอดี เยาวชนมีพฤติกรรมขาดวิจารณญาณในการคัดสรรสิ่งที่ดีและประโยชน์ต่อการดำเนินชีวิต สร้างความฟุ้งเฟ้อในชีวิตความเป็นอยู่ 
การเปลี่ยนแปลงอย่างรวดเร็วไม่ว่าจะเป็นปัจจัยทางด้านกายภาพ เศรษฐกิจ สังคม และการเมือง 
การเจริญเติบโตมีการเปลี่ยนแปลงด้านร่างกาย จิตใจ และอารมณ์ ทำให้เยาวชนประสบปัญหามากมาย เช่น ปัญหาเพศสัมพันธ์ก่อนวัยอันควร ปัญหาการทำแท้ง ปัญหาโรคเอดส์ ปัญหายาเสพติด ปัญหาความรุนแรง และปัญหาอาชญากรรม แสดงให้เห็นว่า เยาวชนคนรุ่นใหม่ เริ่มห่างหายจาก
คำสอนตามหลักพระพระพุทธศาสนาที่สอนให้เชื่อในเรื่องของกรรม หรือการกระทำ โดยมีความเชื่อว่า ทำดีได้ดี ทำชั่วได้ชั่ว ซึ่งคนไทยในยุคอดีตได้ปลูกฝังเรื่องเล่านี้ ผ่านความเชื่อเรื่องนรกและสวรรค์ 

ปัจจุบันสังคมไทยเกิดวิกฤตคุณธรรมและจริยธรรม ปัญหาอาชญากรรมเกิดขึ้นในทุกภาคส่วนของสังคมอย่างไม่มีที่สิ้นสุด แนวโน้มจำนวนอาชญากรรมที่ทวีความรุนแรงเพิ่มมากขึ้น 
ผู้ก่ออาชญากรรมเปลี่ยนไปเป็นกลุ่มเด็กและเยาวชน
 จากรายงานสภาวะสังคมของสำนักงานคณะกรรมการพัฒนาการเศรษฐกิจและสังคมแห่งชาติ ในเดือนมีนาคม ๒๕๕๒ พบว่า ในไตรมาสสี่    ปี ๒๕๕๑ มีเด็กและเยาวชนถูกดำเนินคดีรวม ๔๖,๙๘๑ คดีความผิดส่วนใหญ่เป็นเพศชายสูงถึง     ร้อยละ๙๑.๐๖ ระดับการศึกษามัธยมต้นร้อยละ ๓๙.๒๘ ประถมศึกษาร้อยละ ๒๙.๑๐ เป็นนักเรียนร้อยละ ๓.๑๘ เด็กและเยาวชนที่กระทำผิดซ้ำมีถึงร้อยละ ๑๔.๐๖ ของคดีที่จับคุมเด็กและเยาวชนแก้ปัญหาด้วยวิธีการที่รุนแรงมากขึ้น มีเด็กและเยาวชนถูกส่งเข้าสถานพินิจในความผิดเกี่ยวกับการใช้ความรุนแรงมากกว่า ๓๕,๐๐๐ คน

         
ปัญหาดังกล่าว สังคมไทยทุกฝ่ายเห็นตรงกันว่าเกิดจากสังคมไทยขาดคุณธรรม จริยธรรมอย่างหนัก พร้อมกับเรียกร้องให้มีการปลูกฝังคุณธรรม จริยธรรมกันยกใหญ่เรื่องนี้เป็นเรื่องที่แปลกอย่างยิ่ง เพราะในขณะที่สังคมไทยรังเกียจและผลักไส “นรกและสวรรค์” ซึ่งเป็นของสังคมไทย      มาตั้งแต่โบราณให้ออกไปจากสังคมและพยายามไปเรียกร้อง “คุณธรรม จริยธรรม” ซึ่งไม่ใช่ของไทยให้เข้ามาแทน มันจะเป็นไปได้อย่างไร ปัญหาของสังคมไทยจึงเกิดขึ้น และไม่มีทางแก้ได้เลย ความเชื่อเรื่องนรกและสวรรค์ผูกพันไปเกี่ยวความเชื่อเรื่อง บุญ บาป ผลของบุญ ผลของบาป ความเชื่อนี้ ทำให้สังคมไทยสงบสุขมาโดยตลอด เมื่อทำลายนรกและสวรรค์ลงไป สังคมไทยจึงเป็นสังคมที่ขาดคุณธรรม จริยธรรม ศีลธรรมโดยสิ้นเชิง ความเชื่อที่ว่านรกและสวรรค์ไม่มีจริง จึงทำลายศีลธรรม คุณธรรม จริยธรรมไปเสียสิ้น นรกและสวรรค์สำหรับคนไทย จึงไม่ใช่แค่นรกและสวรรค์เสียแล้ว 

ด้วยเหตุนี้สังคมไทย จึงมีความจำเป็นอย่างเร่งด่วนที่จะต้องวางแนวทางในการเพิ่มภูมิคุ้มกันให้แก่เยาวชนคนรุ่นใหม่ สร้างความรู้ ความเข้าใจในเรื่องหลักธรรมคำสอนของ
พระพระพุทธศาสนาในการดำเนินชีวิตศึกษาเรื่องคำสอนของพระพระพุทธศาสนาที่ว่าด้วยเรื่องนรกและสวรรค์ได้มีผู้ศึกษารายละเอียดไว้แล้วว่านรกและสวรรค์มีจริง แต่การพิสูจน์เรื่องนรกและสวรรค์ไม่มีที่สิ้นสุด ไม่อาจแสดงให้เห็นประจักษ์แก่ผู้ไม่รู้ ไม่ว่าในทางบวกหรือทางลบไม่ว่าในแง่มีหรือไม่มี เป็นไปได้เพียงเชื่อว่ามีหรือเชื่อว่าไม่มี ทั้งผู้เชื่อและไม่เชื่อหรือผู้พยายามพิสูจน์ว่ามีและไม่มี ต่างก็ไม่รู้ที่มาที่ไปแห่งชีวิต ไม่ว่าของตนหรือของผู้อื่นอย่างแท้จริง และชัดเจน คำสอนเรื่องนรกและสวรรค์
ที่มีอยู่ในพระพระพุทธศาสนาเป็นคำสอนอันสำคัญยิ่ง เพราะทำให้การทำดีและการทำชั่วมีเป้าหมาย ผู้ที่เชื่อในเรื่องนรกและสวรรค์อย่างมั่นคง ย่อมมีกำลังใจในการทำความดี พยายามหลีกเลี่ยงการทำชั่ว          โดยนำธรรมะที่พระพุทธเจ้าทรงค้นพบมาเผยแพร่ผ่านสื่อต่างๆ ที่มีอยู่แล้วในสังคมไทย ได้แก่ สื่อด้านจิตรกรรม โดยเฉพาะทางด้านจิตรกรรม ฝาผนังตามปูชนียสถาน วรรณกรรมและพิธีกรรม 
ซึ่งสื่อความหมายของการประพฤติตนให้เป็นคนดี มีความสุขได้ในปัจจุบันขณะ ไม่ต้องรอชาติหน้า        ภาพจิตรกรรมฝาผนังที่ปรากฏอยู่ในวัดไทยทั่วประเทศ ล้วนสื่อความหมายของความดีและความชั่วไว้อย่างชัดเจน ภาพนรกได้แสดงไว้อย่างน่ากลัว คนที่ทำชั่วต้องไปตกนรก ส่วนภาพสวรรค์ซึ่งตรงกันข้ามกับภาพนรก คนทำดีต้องไปเกิดเป็นเทวดาในสวรรค์ ภาพสวรรค์สื่อสารให้เห็นความเพลิดเพลินน่าชื่นชม สิ่งต่างๆ ที่ถูกถ่ายทอดจากรุ่นสู่รุ่นของบรรพบุรุษผ่านศิลปวัฒนธรรมชาวพุทธ เพื่อจรรโลงให้ประชากรในสังคมมีชีวิตอยู่ได้ด้วยความสุข ไม่เดือดร้อนต่อตนเอง ผู้อื่น และสังคมโดยรวม

จากปัญหาและเหตุผลข้างต้น ผู้วิจัยมีความเห็นว่า การศึกษาเรื่องนรกและสวรรค์            ซึ่งมีในคัมภีร์พระไตรปิฎก คัมภีร์อรรถกถา และคัมภีร์อื่นๆ และเอกงานวิจัย ที่มีความหมายของภพภูมิในฝ่ายดีและฝ่ายร้าย และมีแนวคิดเกี่ยวกับนรกและสวรรค์ของชาวพุทธ เพื่อให้เข้าใจ             และสอดคล้องกับยุคสมัยในปัจจุบัน รวมทั้ง การศึกษาถึงความแตกต่างที่เกี่ยวกับการรับรู้แนวคิด เรื่องนรกและสวรรค์ของสังคมไทยในปัจจุบัน เพื่อเป็นการเสนอแนวทางการอธิบายนรกและสวรรค์สำหรับคนรุ่นใหม่ในพระพุทธศาสนา โดยศึกษาถึงสภาพปัญหาการดำเนินชีวิตของเยาวชน
ในสังคมไทยในยุคโลกาภิวัตน์ ปรับกระบวนทัศน์ทางความคิดเชิงพุทธในบริบทของนรกและสวรรค์เพื่อหาแนวทางการอธิบายนรกและสวรรค์ในพระพุทธศาสนาสำหรับคนรุ่นใหม่              
๑.๒  วัตถุประสงค์ของการวิจัย

๑.๒.๑  เพื่อศึกษาการอธิบายนรกและสวรรค์ในคัมภีร์พระพระพุทธศาสนา
        
๑.๒.๒  เพื่อศึกษาการอธิบายนรกและสวรรค์ในสังคมไทย

         
๑.๒.๓  เพื่อเสนอแนวทางการอธิบายนรกและสวรรค์สำหรับคนรุ่นใหม่
๑.๓  ขอบเขตการวิจัย
         
๑.๓.๑ ขอบเขตด้านเนื้อหา  
         
การศึกษาวิจัยครั้งนี้ ศึกษาแนวทางการอธิบายเรื่องนรกและสวรรค์ในพระพุทธศาสนาสำหรับคนรุ่นใหม่ เพื่อให้ทราบถึงแนวทางการอธิบายนรกและสวรรค์ในพระพุทธศาสนา และแนวทางการอธิบายนรกและสวรรค์ในสังคมไทย ตลอดทั้งเสนอแนวทางการอธิบายนรกและสวรรค์สำหรับ
คนรุ่นใหม่    


๑.๓.๒ ขอบเขตด้านเอกสาร
         
การศึกษาครั้งนี้ ใช้ข้อมูลจากพระไตรปิฎก และคัมภีร์อรรถกถา ฎีกา ทั้งภาษาบาลีและภาคภาษาไทย ทั้งในหนังสือ เอกสาร และงานเขียนต่างๆ ที่เกี่ยวข้องกับงานวิจัยนี้ ดังนี้         
              
              ๑)  เอกสารข้อมูลขั้นปฐมภูมิผู้วิจัยใช้คัมภีร์พระไตรปิฎก ได้แก่ พระไตรปิฎกภาษาไทยฉบับมหาจุฬาลงกรณราชวิทยาลัย พ.ศ. ๒๕๓๙ พระไตรปิฎกภาษาบาลีฉบับมหาจุฬาลงกรณราชวิทยาลัย พ.ศ. ๒๕๓๙  

        
  ๒) เอกสารข้อมูลขั้นทุติยภูมิ ได้แก่ ศึกษาจากตำราวิชาการ อินเตอร์เน็ต บทความ 
         
๑.๓.๓ การศึกษาจากการสัมภาษณ์
         
ผู้วิจัยเลือกพื้นที่ศึกษา ในเขตกรุงเทพมหานคร โดยมีกลุ่มเป้าหมายประชากรที่ศึกษา และใช้แบบสัมภาษณ์แบบเจาะจง (Purposive Sampling) เป็นเครื่องมือ เพื่อเก็บและรวบรวมข้อมูลมีรายละเอียด ดังต่อไปนี้ 


๑) พระภิกษุสงฆ์ จำนวน ๖ รูป 

๒) นักวิชาการเผยแผ่พระพระพุทธศาสนาจำนวน ๕ คน  

๓) นักศึกษาระดับปริญญาตรี จำวน ๕ คน 

๔) พุทธศาสนิกชน จำนวน  ๑๐  คน
๑.๔  ปัญหาที่ต้องการทราบ
         
๑.๔.๑ การอธิบายนรกและสวรรค์ในพระพุทธศาสนา เป็นอย่างไร ?

         
๑.๔.๒ การอธิบายนรกและสวรรค์ในสังคมไทย เป็นอย่างไร ?

         
๑.๔.๓ แนวทางการอธิบายนรกและสวรรค์ในทางพระพุทธศาสนาสำหรับคนรุ่นใหม่มีแนวทางอะไรบ้าง ? 
๑.๕  คำจำกัดความของศัพท์ที่ใช้ในการวิจัย

๑.๕.๑ นรกและสวรรค์ ในที่นี้ นรก  หมายถึง ภพภูมิหรือแดนเป็นที่เสวยความทุกข์ของสัตว์ผู้ทำความชั่ว  ซึ่งมีทั้งนรกในเชิงบุคลาธิษฐานคือนรกที่เป็นขุม มีไฟ มีคูถ เป็นต้น และธรรมาธิษฐาน คือนรกที่เป็นสภาพความทุกข์ใจ เช่น ผัสสายตนิกนรก นรกที่เกิดจากผัสสะ คือตากระทบรูปที่ไม่น่าปรารถนา ก็จะเกิดความทุกข์ใจ  ส่วน สวรรค์  หมายถึง ภพภูมิหรือแดนเป็นที่เสวยความสุขของสัตว์ผู้ทำความดี ซึ่งมีทั้งสวรรค์ในเชิงบุคลาธิษฐานคือสวรรค์ที่เป็นชั้นๆ จาตุมมหาราชิกา  ดาวดึงส์ เป็นต้น และธรรมาธิษฐาน คือสวรรค์ที่เป็นสภาพความสุขใจ เช่น ผัสสายตนิกสวรรค์ สวรรค์ที่เกิดจากผัสสะ คือตากระทบรูปที่น่าปรารถนา ก็จะเกิดความสุขใจ  

๑.๕.๒ แนวทางการอธิบาย หมายถึง แนวทาง  วิธีการในการอธิบายนรกและสวรรค์ให้คนรุ่นใหม่ได้เข้าใจหลักคำสอนของพระพระพุทธศาสนา ผ่านเรื่องนรกและสวรรค์ โดยมีแนวทาง
ในการอธิบาย ๓ ทาง คือ แนวทางการอธิบายในเชิงวิทยาศาสตร์ แนวทางการอธิบายเชิงคุณค่า
ต่อชีวิต  และแนวทางการอธิบายหลักกฎแห่งกรรม   


            
         
๑.๕.๓ คนรุ่นใหม่ หมายถึง บุคคลมีช่วงอายุระหว่าง ๑๘ – ๒๕ ปี ในเขตกรุงเทพมหานคร
         
๑.๕.๔ พุทธศาสนิกชน หมายถึง  ประชาชนที่นับถือพระพุทธศาสนาในเขตกรุงเทพมหานคร
๑.๖  ทบทวนเอกสารและงานวิจัยที่เกี่ยวข้อง
         
การทบทวนเอกสารและงานวิจัยที่เกี่ยวข้อง ผู้วิจัยได้ศึกษาจากเอกสารในส่วนที่เป็นหนังสือ และงานวิจัยที่เกี่ยวข้อง ดังนี้
         
๑.๖.๑  ไตรภูมิพระร่วง ซึ่งเป็นวรรณกรรมทางพระพุทธศาสนา พระราชนิพนธ์โดย
พระยาลิไท กล่าวถึงภูมิทั้ง ๓๑ ภูมิ อันเป็นคติที่อยู่ของเหล่าสัตว์ทั้งหลายว่าได้แก่ กามภูมิ ๑๑, รูปภูมิ ๑๖ และอรูปภูมิ ๔ (รวมเรียกว่า ไตรภูมิ) ไตรภูมิ แปลว่า แดนสามซึ่งแยกเป็นกามภูมิ ๑ รูปภูมิ ๑ และอรูปภูมิ ๑ สัตว์ทั้งหลายเกิดมาย่อมเวียนวนไปมาเกิดใน ๓ ภูมินี้ ไตรภูมิกล่าวเริ่มต้นด้วยเรื่องเมืองนรก ซึ่งผู้กระทำบาปย่อมไปเกิด ว่ามีนรกใหญ่ ๘ ขุม ขุมในภาษาไทยแปลว่าหลุม ในที่นี้
หมายถึง หลุมใหญ่มาก ลึกลงไปใต้ดินซ้อนเป็นชั้นกันลงไปเป็น ๘ ขุมในไตรภูมิให้ชื่อขุมนรกเรียงลำดับกันลงไป ตั้งแต่สูงไปหาต่ำ คือ สัญชีพนรก กาลสูตนรก สังฆาฏนรก โรรุพนรก มหาตาปนรก มหาอเวจีนรก ชื่อที่ให้ไว้นี้นับได้ ๗ ขุมเท่านั้น ขาดหายไปขุมหนึ่งคือ มหาโรรุพนรก ซึ่งเป็นขุมที่ ๕ สัตว์อันเกิดในนรกเหล่านี้ มีอายุยืนนานนับไม่ถ้วน เพียงแต่สัตว์นรกขุมแรกก็มีอายุยืนได้ ๕๐๐ ปีเมืองนรก วัน ๑ กับคืน ๑ ของเมืองนรกได้ ๙ ล้านปีของเมืองมนุษย์ ส่วนสัตว์นรกขุมอื่นที่อยู่ถัดไป มีอายุนับทวีคูณ จำนวนปีของนรกขุมแรก หรือสองเท่าตัวเป็นลำดับไปจนนับไม่ถ้วน เรื่องนับปีเมืองนรกเปรียบเทียบกับปีเมืองมนุษย์นี้ ภาษาที่พูดติดปากกันของชาวบ้าน มักพูดกล่าวว่า ๑๐๐ ปี 
เมืองมนุษย์เท่ากับวัน ๑ กับคืน ๑ ของเมืองสวรรค์ ๑๐๐ ปี เมืองสวรรค์ เท่ากับวัน ๑ กับคืน ๑ ของเมืองนรก  ในนรกทั้ง ๘ ขุมนี้ ที่รู้จักกันดีในหมู่คนไทยคือ มหาอเวจีนรก มักเรียกเพี้ยนและพูดกัน 
ว่า นรกอเวจี คนสามัญเมื่อต้องการจะทำให้เขาเชื่อถือตน มักกล่าวเป็นคำเชิงสบถสาบานว่า “ ถ้าพูดไม่จริง ขอให้ตกนรกอเวจีเถิด” หรือพูดย่อเป็นติดปาก ว่า “ให้ตกนรกอวีจิ” คำว่า “อวีจิ” หรือเป็น อเวจี แปลว่า ปราศจากคลื่น ท่านแปลได้ความหมายถึง “ปราศจากการหยุดพัก” คือ ได้รับทุกข์ทรมานอย่างไม่มีสร่างไม่มีหยุด คือต้องทนทุกข์ทรมานนานจนไม่อาจนับเป็นเดือนปีได้ อุปมาเหมือนว่ามีภูเขาลูกหนึ่งสูงได้โยชน์หนึ่ง วัดโดยรอบเขาได้ ๓ โยชน์ “ถึงร้อยปีเอาผ้าทิพย์อันอ่อนบางดังควัน มากวาดภูเขาแต่ละคาบ เมื่อใดเขานั้นราบเพียงแผ่นดิน จึงเรียกว่า มหากัลป์หนึ่งแล”
มหากัลป์หนึ่ง แบ่งเป็น ๔ อสงไขยกัลป์ อสงไขย แปลว่า กำหนดนับไม่ได้ เมื่อนับไม่ได้ แต่เอานับรวมกันได้ถึง ๔ จำนวนนับไม่ได้ ก็เป็นมหากัลป์หนึ่ง ดังนั้น จึงนับว่านานมากเหลือเกินที่จะนับ 
โลกเรานี้และรวมทั้งโลกอื่นในสกลจักรวาล เมื่อมีอายุได้กัลป์หนึ่งก็ต้องถูกไฟล้างราบ เรียกไฟที่ล้างโลกนี้ว่า ไฟบรรลัยกัลป์ สำนานเมื่อเกิดมีไฟไหม้อย่างใหญ่หลวง จึงมักพูดเปรียบเทียบว่า “เหมือนไฟบรรลัยกัลป์” นรกใหญ่ ๘ ขุมนี้ มีกำแพงเหล็กแดงลุกเป็นไฟอยู่เสมอล้อม ๔ ด้าน รูปสี่เหลี่ยม ข้างบนก็เป็นเหล็กแดง พื้นล่างก็เป็นเหล็กแดง ลุกเป็นไฟอยู่เสมอทั้งข้างล่างข้างบนเหมือนกัน กำแพงทั้ง ๔ ด้าน ยาวด้านละ ๑,๐๐๐ โยชน์ หนา ๙ โยชน์ มีประตูเข้า ๔ ทิศ ส่วนข้างบนและพื้นข้างล่าง 
มีความหนา ๙ โยชน์เหมือนกัน นรกใหญ่แต่ละขุม มีนรกบริวาร เรียกในหนังสือไตรภูมิว่านรกบ่าวล้อมอยู่ด้านละ ๔ ขุม นรกใหญ่ขุมหนึ่งจึงมีนรกบ่าว ๑๖ ขุม นรกใหญ่ ๑๘ ขุม ก็มีนรกบ่าว ๓๒๘ ขุมรวมกับนรกใหญ่ ๘ ขุม เบ็ดเสร็จทั้งขุมเล็กขุมใหญ่ เป็นนรก ๓๓๖ ขุม ยังไม่หมดเพียงเท่านี้ ยังมีนรกขุมเล็กอีกเป็นจำนวนนับไม่ถ้วน นรกบ่าว ๑๖ ขุมนี้ มีชื่อเรียกต่างกัน  ที่ควรกล่าวถึงคือ โลหกุมภีนรก ซึ่งมีหม้อเหล็กเป็นไฟแดงขนาดใหญ่โตเหลือประมาณ มีน้ำเหล็กเป็นไฟเหมือนกัน ผู้ใดตีพระเจ้า พระสงฆ์ เมื่อตายแล้วไปตกนรกขุมนี้ ถูกยมบาลคือ ผู้คุมเมืองนรกจับเอาตัวทุ่มให้หัวทิ่มลงไปในหม้อ แต่ไม่ตาย ถึงตายก็กลับเป็นขึ้นมาใหม่ ทนทุกข์ทรมานอยู่อย่างนั้น จนกว่าจะสิ้นเวรกรรม หม้อเหล็กและน้ำเหล็กลุกเป็นไฟนี้ ชาวบ้านรู้จักกันดี แต่เรียนว่า หม้อทองแดง น้ำทองแดง มักพูดติดปากสาบานกันว่า “ให้ตกหม้อทองแดง ถูกกรอกน้ำทองแดง” รวมทั้งมีเนื้อหาพรรณนาถึงที่อยู่ ที่ตั้ง 
และการเกิดของมนุษย์ สัตว์นรก เปรต อสุรกาย และเทวดา ที่ตั้งเหล่านี้มีเขาพระสุเมรุเป็นหลัก 
เขาพระสุเมรุนั้นตั้งอยู่ท่ามกลางจักรวาล  มีทิวเขาและทะเลล้อม ทิวเขามีชื่อ ดังนี้ ๑. ยุคนธร 
๒. อิสินธร ๓. กรวิก ๔. สุทัศน์ ๕. เนมินธร ๖. วินันตก และ ๗. อัศกรรณ ซึ่งเป็นเขารอบนอกสุด
ทิวเขาเหล่านี้รวมเรียกว่าเขาสัตตบริภัณฑ์ ส่วนทะเล ที่ รายล้อมอยู่ ๗ ชั้น เรียกว่า มหานทีสีทันดร ถัดจากทิวเขาอัศกรรณออกมาเป็นมหาสมุทรอยู่ทั่วทุกด้าน แล้วจะมีภูเขาเหล็กกั้นทะเลนี้ไว้รอบเรียกว่า ขอบจักรวาล พ้นไปนอกนั้น เป็นนอกขอบจักรวาล
 

๑.๖.๒ โลกทีปกสาร ซึ่งเป็นวรรณกรรมทางพระพุทธศาสนา รจนาโดยพระสังฆราชเมธังกร กล่าวถึง เรื่องเกี่ยวกับโลกต่างๆ รวมถึงเรื่องนรกในนิรยคตินิเทศ (ลักษณะของนรก การบังเกิด      ของสัตว์นรก รูปลักษณะของสัตว์นรก ตลอดจนการเสวยทุกข์ในนรก) เปตคตินิเทศ (เรื่องเปรต   ความบังเกิดของเปรต ผลกรรมที่ทำให้เกิดเป็นเปรต และตัวอย่างเปรตจำพวกต่างๆ) เทวตาคตินิเทศ (เรื่องเทวดา การเกิดของเทวดา เหตุที่ได้ชื่อว่า “เทวดา” จำแนกประเภทของเทวดา ผลบุญที่ทำให้เกิดเป็นเทวดา และสวรรค์) ทั้งนี้ เพื่อให้ทราบความเป็นไปของโลกตามคตินิยมทาง
พระพุทธศาสนาและเพื่อยังความเชื่อ ความเลื่อมใส และสังเวชใจ จะได้ละเว้นการกระทำบาปประกอบแต่กุศลคุณงามความดีตามที่บ่งชัดไว้ในตอนท้ายของปริเฉท

          
๑.๖.๓ จักกวาลทีปนี ซึ่งเป็นวรรณกรรมทางพระพระพุทธศาสนา รจนาโดยพระสิริมังคลาจารย์ กล่าวเรื่อง อบายภูมิ เทวภูมิ และพรรณนาเชิงภูมิศาสตร์และคติในพระพุทธศาสนา 
เช่น มหานรก ๘ และโลกันตริกนรก เป็นต้น ส่วนเรื่องสวรรค์ เช่น อธิบายกามาวจรเทพ ๖ ชั้น 
รูปาวจรเทพ ๖ ชั้นอรูปาวจรเทพ ๔ ชั้น รวมถึงอายุของพวกเทพ และสัตว์นรก โดยเปรียบเทียบกับอายุในโลกของมนุษย์

         
๑.๖.๔ พุทธทาสภิกขุ ได้กล่าวถึง นรกและสวรรค์ในระดับจิตของสัตว์ ไว้ในหนังสือ “สันทัสเสตัพพธรรม” ว่า ที่พูดว่าโลกนรก โลกสัตว์ดิรัจฉาน เทวโลก มารโลก ก็ไม่ใช่เล็งถึงตัวโลก
แต่แสดงถึงหมู่สัตว์ที่มีความรู้สึกนึกคิดเหมือนกับสัตว์นรก เดรัจฉาน หรือเทวดา พรหม มันกลายเป็นเล็งถึงระดับจิตของสัตว์เหล่านั้นไป ไม่เล็งถึงก้อนวัตถุ แท้ที่จริงแล้ว โลกนี้ไม่มีอะไรนอกจากปรากฏการณ์ คำว่าปรากฏการณ์นี้ คือที่มากระทบทางตา ทางหู ทางจมูก ทางลิ้น ทางผิวหนัง และทางจิตใจ โลกข้างนอก คือ ปรากฏการณ์ที่เราเห็นด้วยตา ได้ยินทางหู ได้กลิ่นทางจมูก ได้ลิ้มทางลิ้น ได้สัมผัสทางกายและได้รับรู้ทางจิตใจ โลกข้างในคือ ตา หู จมูก ลิ้น กาย และใจ โลกที่แท้จริง                  ในพระพระพุทธศาสนาจึงหมายถึงเรื่องภายในตัวของมนุษย์ทั้งนั้น


๑.๖.๕  พระธรรมปิฎก (ป.อ.ปยุตฺโต) กล่าวถึง เรื่องสวรรค์ในอกนรกในใจ ไว้ในหนังสือชื่อ “กรรม-นรกสวรรค์สำหรับคนรุ่นใหม่” ว่า นรกและสวรรค์เป็นสิ่งสำคัญมาก การวางท่าทีหรือ
การที่จะปฏิบัติต่อมันอย่างไรเป็นเรื่องสำคัญ พระพระพุทธศาสนาพูดเรื่องนี้ไว้เป็น ๓ ระดับ ดังนี้  

ระดับที่หนึ่ง นรกและสวรรค์ภายหลังการตาย พระไตรปิฎกกล่าวไว้มากมาย แต่เอ่ยถึงแล้วไม่ค่อยมีคำบรรยาย โดยมากพระพุทธเจ้าตรัสถึงผลในปัจจุบันเสียมากมายก่อน 

ระดับที่สอง นรกและสวรรค์ที่อยู่ในใจ คือเรื่อง “สวรรค์ในอกนรกในใจ” ว่าโดยหลักทั่วไปแล้ว ในการดำเนินชีวิตประจำวัน ระดับจิตของเราอยู่แค่ไหน เวลาตายก็อยู่ในระดับนั้น
เป็นส่วนมาก คนที่จะไปนรกคือคนที่อยู่ในระดับนรกอยู่แล้วในชาตินี้ วิปฏิสาร คือ เป็นสภาพจิตที่เป็นทุกข์นับเป็นนรก หรือคนที่จะไปสวรรค์เขาก็มีจิตใจระดับสวรรค์อยู่แล้ว ปีติปราโมทย์ คือ เป็นสภาพจิตที่ดี มีความอุ่นใจ อิ่มเอิบ ร่าเริงบันเทิง เบิกบานใจ มีความเปรมใจ เป็นสุขนับเป็นสวรรค์) เป็นเรื่องระดับจิตซึ่งมีอยู่แล้วตั้งแต่ปัจจุบัน

ระดับที่สาม นรกและสวรรค์แต่ละขณะจิต ได้แก่ การปรุงแต่งสร้างนรกและสวรรค์ของเราเองตลอดเวลาในชีวิตประจำวัน ด้วยอายตนะของเรา คือ ตา หู จมูก ลิ้น กายของเราคล้าย ระดับที่สอง แต่เป็นเรื่องละเอียดอ่อน เป็นเรื่องของการปรุงแต่งด้วยกิเลส มีความดีและความชั่ว มีกุศลและอกุศลในจิตของเราเรื่อยไป ปัจจุบันนี้แหละเป็นสิ่งที่แน่นอน มันรับผลอยู่ในขณะนี้แล้ว และเป็นเครื่องส่องถึงข้างหน้าต่อไปด้วย เพราะฉะนั้น ในทางพระพุทธศาสนาจึงถือเรื่องปัจจุบันนี้เป็นสำคัญเพราะเราได้รับผลทันที เราต้องรับผลเห็นอยู่ชัดแน่นอน และเพราะข้างหน้าก็เป็นผลสืบไปจากปัจจุบันนี้            คือ เอาปัจจุบันนี้ไปทำนายข้างหน้าได้ ตามหลักการของนรกและสวรรค์ทั้ง ๓ ระดับนี้ แก่นที่แท้ของนรกและสวรรค์มันอยู่ที่ระดับที่สามที่ว่านี้เอง เป็นการสร้างนรกและสวรรค์ใหญ่ๆ มันก็มาจากสร้างเล็กๆ น้อยๆ นี้เอง คือ จากอารมณ์ที่ละเมียดละไมตลอดเวลาซึ่งละเอียดอ่อน


๑.๖.๖  พระพรหมโมลี (วิลาศ ญาณวโร ป.ธ.๙) กล่าวถึง เรื่องความสัมพันธ์ระหว่างภูมิ (นรกและสวรรค์) และสาเหตุของการเวียนว่ายในวัฏสงสารไว้ใน “ภูมิวิลาสินี” ว่าการที่สัตว์ต้อง   เวียนว่ายตายเกิดอยู่ในวัฏสงสารไม่มีที่สิ้นสุด ก็เพราะกรรม ซึ่งแบ่งเป็นหลายประเภท แต่เมื่อจำแนกตามคุณภาพหรือตามธรรมที่เป็นมูลเหตุมี ๒ คือ อกุศลกรรม กรรมชั่ว เกิดจากอกุศลมูล คือ โลภะ โทสะ โมหะ มีผลทำให้สัตว์ได้ไปเสวยทุกข์ในอบายภูมิ และกุศลกรรม กรรมดี เกิดจากกุศลมูล คือ อโลภะ อโทสะ อโมหะ มีผลทำให้สัตว์ได้ไปเสวยสุขในสุคติโลกสวรรค์ เรื่องภพภูมิ ซึ่งเป็นคำสอนทางพระพระพุทธศาสนามีผลทำให้ผู้ที่ได้ศึกษาและปฏิบัติตามหลักโอวาทปาฏิโมกข์ คือละเว้นการทำชั่ว เพราะกลัวผลของบาปอกุศล มุ่งกระทำแต่ความดี เพราะหวังจะได้เสวยผลอันเป็นสุขในสัมปรายภพ และฝึกฝนจิตของตนให้ผ่องแผ้วเพื่อการบรรลุธรรมชั้นสูงขึ้นไป


๑.๖.๗  พร รัตนสุวรรณ ได้กล่าวไว้ในหนังสือ “นรกและสวรรค์”
 สรุปความว่า นรก และสวรรค์ในโลกนี้ก็มี ไม่ใช่มีแต่โลกหน้า และหลักฐานในเรื่องนี้ก็คือ ข้อความดังที่ ได้กล่าวมาแล้วนั้นอย่างหนึ่ง นอกจากนี้ยังมีหลักฐานอื่น อีกหลายแห่งที่เป็นการยืนยันถึงการมีนรกสวรรค์ในโลกนี้ เช่น พระพุทธเจ้าตรัสว่า ภิกษุทั้งหลาย ตา หู จมูก ลิ้น กาย ใจ ถูกไฟเผาร้อนอยู่เสมออะไร           คือ ไฟราคะ โทสะ โมหะ เรากล่าวว่าไฟ ชาติ ชรา มรณะ โสกะ ปริเทวะ ทุกขะ โทมนัส อุปายาส    เราก็กล่าวว่า เป็นไฟ คนที่ถูกราคะ โทสะ โมหะ เผา พระพุทธเจ้าก็ตรัสว่า เป็นคนตกนรกหรือ       อยู่ในนรก และนรกที่นี้ก็มีอยู่ในโลกนี้เอง คนที่ถูกโสกะปริเทวะ ทุกขะ โทมนัส อุปายาสเผา            ก็คือ คนตกนรก เช่นเดียวกัน และนรกที่ว่านี้พอจะมองเห็น แต่ข้อที่ว่า ถูกชาติ ชรา มรณะ เผานั้น อันนี้เข้าใจยากต้องมีวิปัสสนาญาณ  ที่แก่กล้าจริง จึงจะมองเห็น และข้อนี้จะยังไม่อธิบายในตอนนี้ เพราะเรื่องจะยืดยาวออกไปอีกมาก ในที่นี้ เพียงแต่ให้ข้อสังเกตไว้ก่อนว่านรกในชาตินี้ ในโลกนี้ หรือ          ในชีวิตประจำวันนั้น พระพุทธเจ้าได้ตรัสไว้ 

๑.๖.๘ พระภาสกร ภูริวฑฺฒโน (ภาวิไล) กล่าวในหนังสือ “สมดุลโลก สมดุลใจ สมดุลธรรม” ว่า จิตที่อุบัติขึ้นในชั้นที่สูงกว่า อาจจะตกมาอยู่ในชั้นที่ต่ำกว่าได้ แต่ครั้นเมื่อสามารถวิวัฒนาการจนถึงความเป็นมนุษย์ได้เมื่อไหร่ ก็จะวิวัฒนาการต่อไป จนสามารถสร้างภพของจิตไปปฏิสนธิเกิดในสุคติโลกสวรรค์ได้ เป็นพรหมเทพหรือเทวดาก็ได้ เพราะความเป็นพรหมเทพหรือเทวดานั้น ล้วนมาจากจินตนาการในใจของมนุษย์ เพื่อเสวยผลจากเจตนาเป็นกุศล ส่วน นรก เปรต อสุรกาย ก็เช่นเดียวกัน ก็เป็นจินตนาการของมนุษย์ เพื่อเสวยผลจากเจตนาเป็นอกุศล ในระหว่างการเวียนว่ายถ้าจะเปรียบเทียบว่า อะไรคือ นรกและสวรรค์ นรกก็ควรจะได้แก่การที่สัตว์นั้นจะต้องตกต่ำไปอุบัติเกิดขึ้นในภาวะแห่งสัตว์ชั้นที่ต่ำกว่า หรือมีความสลับซับซ้อนน้อยกว่า ที่ตนเคยมีวิวัฒนาการขึ้นไปถึงส่วนสวรรค์ ได้แก่ การที่สัตว์นั้นสามารถไปเกิดในขั้นสูงสุดที่ตนเคยวิวัฒนาการขึ้นไปถึง เมื่อมีวิวัฒนาการไต่เต้ามาถึงจุดนี้จะเวียนว่ายตายเกิดใน ๓๑ ภพภูมิ ตั้งแต่พรหมโลก สวรรค์ มนุษย์ เดรัจฉาน เปรต อสุรกาย และนรก สัตว์ในภพภูมิอื่นๆ ล้วนแต่เป็นการเสวยผลทางจิตจากข้อมูลที่มีเจตนาเป็นกุศลหรืออกุศลซึ่งเกิดทุกขณะในชีวิตประจำวัน
  

๑.๖.๙  วศิน อินทสระ กล่าวถึงการจำแนก นรกและสวรรค์ไว้ในหนังสือ “สวรรค์ นรก บุญ บาป ในพระพระพุทธศาสนา” ว่า นรกและสวรรค์มีอยู่ ๓ ประเภท คือ
            
๑. นรกและสวรรค์ในโลกมนุษย์ เท่าที่มนุษย์พอจะเห็นได้ด้วยตาธรรมดา ตัวอย่างเช่น มนุษย์ที่อยู่อย่างลำบากแร้นแค้นไร้ความเจริญไปเกิดในภูมิอากาศที่ร้อนเกินไป หนาวเกินไป เป็นอยู่ลำบากหรือมนุษย์ที่ขาดแคลนอาหารเสื้อผ้า อยู่อย่างอดอยากแร้นแค้น พิกลพิการ หาความสุขในชีวิตไม่ได้ อย่างนี้เหมือนตกนรกหรืออยู่ในนรก ส่วนมนุษย์บางพวกมีร่างกายสมบูรณ์ มีทรัพย์สมบัติมาก อุดมด้วยเสื้อผ้าอาหารที่อยู่อาศัย ผิวพรรณดี มีความสุขความสบาย อย่างนี้ จัดเป็นสวรรค์ใน
โลกมนุษย์
  
๒. สวรรค์ในอกนรกในใจ เมื่อใดใจมีความสุข เมื่อนั้นเหมือนได้ขึ้นสวรรค์ เมื่อใดใจเป็นทุกข์เร่าร้อนคับแค้นใจ เมื่อนั้นตกนรก นรกในใจ
            
๓. สวรรค์และนรกจริงๆ ซึ่งมีอยู่อีกโลกหนึ่ง มนุษย์จะสัมผัสกับนรกสวรรค์ประเภทนี้        เมื่อสิ้นชีวิตแล้ว เรียกอีกอย่างหนึ่ง ว่าโลกทิพย์ ซึ่งมีสภาวะแวดล้อมและชีวิตแตกต่างจากโลกมนุษย์มากละเอียดกว่า สุขกว่า และทุกข์กว่าสุขกว่าในโลกมนุษย์หลายร้อยหลายพันเท่า
             
คนส่วนมากเชื่อสวรรค์นรก ๒ ประเภทแรก ปฏิเสธสวรรค์และนรกประเภทที่ ๓ ซึ่งเป็นสวรรค์นรกที่สำคัญที่สุดและมีอยู่จริง พวกเทพหรือสัตว์นรกในโลกทิพย์นี้ จะใช้ชีวิตอยู่เป็นระยะเวลาเป็นพันปี หมื่นปีหรือถึงแสนปี


๑.๖.๑๐ ไขแสง กิตติวัชระชัย กล่าวถึงเรื่อง นรกและสวรรค์ไว้ในหนังสือ “นรกสวรรค์ ท่านเลือกได้ ฉบับสมบูรณ์” ว่า พระพระพุทธศาสนายืนยันว่านรกสวรรค์มีจริง โดยจำแนกนรกสวรรค์    ไว้ ๓ ประเภท คือ

๑. สวรรค์ในอกนรกในใจ สวรรค์ คือ ความสุข เพลิดเพลินเจริญใจ ความมีเมตตา กรุณา มุทิตา อุเบกขา ทำให้ใจปิติ สุข เบิกบาน จิตใจฟู สงบเย็น เท่ากับขึ้นสวรรค์ เสพอารมณ์ที่พึงพอใจทางตา หู จมูก ลิ้น กาย ใจ หากได้รับสิ่งตรงข้าม คือ ความทุกข์ร้อนรนกระวนกระวายไม่เป็นปกติสุข ผ่านคืนวันแห่งความระทมทุกข์ แค้นเคืองอับจน สลดสังเวช กริ้วโกรธ อาฆาตพยาบาทใจที่แหลกยับ ย่อมส่งผลให้กายเจ็บร้อนกระสับกระส่าย นอนไม่หลับ ปากคอสั่น ซูบผอม เหี่ยวแห้ง สติปัญญาถดถอย นั่นคือ นรกที่อาจถึงขั้นตกนรกหมกไหม้
           
๒. นรกสวรรค์ในโลกมนุษย์มองเห็นด้วยตาเนื้อ ความมั่งมีศรีสุข อุดมสมบูรณ์ รูปร่างสวยงาม ไม่มีโรคเป็นลาภอันประเสริฐ เป็นอยู่สุขสบายมีบริวารรับใช้ กับคนยากจน พิกลพิการ ทุกข์ทรมานแสนสาหัส ตกเป็นเหยื่อภัยพิบัติ ถูกปล้นฆ่าทารุณกรรม เป็นเหยื่อภัยธรรมชาติแผ่นดินไหว   สึนามิ เตาปฏิกรณ์ระเบิด กัมมันตรังสีแพร่กระจาย ทุกอย่างมองเห็นภาพทราบข่าวด้วยตาเนื้อ บางอย่างก็เป็นภาพลวงตา เช่น เห็นเศรษฐีมีสุขเฉิดฉายอยู่บ้านเป็นคฤหาสน์โอ่อ่า แต่ดวงใจร้อนเร่าด้วยกิเลสเผาไหม้ ประกอบกรรมทุจริต คอรัปชั่น ฉ้อโกง ถูกขัดผลประโยชน์ลอบฆ่า เป็นจุดจบก็มีให้เห็น
           
๓. นรกสวรรค์ที่เป็นปรโลก (โลกอื่น) มองไม่เห็นด้วยตาเนื้อ สอดคล้องกับวิทยาศาสตร์ ระบบสุริยจักรวาล โลกและดวงดาว กว้างใหญ่ไพศาล ต้องใช้เครื่องมือทางวิทยาศาสตร์และเทคโนโลยีค้นคว้ามิรู้จบสิ้น ในทางตาเนื้อ เรามองหมู่ดวงดาวในความสวยงาม มีความเชื่อโดยจินตนาการว่ามีวิญญาณของคนรัก รออยู่บนทางช้างเผือก ระบบกลุ่มดาวที่เรียกว่า “galaxy”        ความงาม ความเพลิดเพลิน ทำให้ท้องฟ้าเป็นสรวงสวรรค์ ทั้งที่โลกยุคใหม่ ใต้มหาสมุทรสุดบาดาลกลายเป็นกีฬาดำน้ำชมความงดงามธรรมชาติใต้ท้องทะเล นัยว่าน่าหลงใหลกว่าชมดาวเดือนบนท้องฟ้าเสียอีก ยิ่งมนุษย์ได้ขึ้นไปเหยียบบนดวงจันทร์ ส่งยานอวกาศไปโลกอื่น นรกและสวรรค์          โดยตาเนื้อจึงกลายเป็นเรื่องเหลือเชื่อที่ยากจะสอนเด็ก ดังปัญหาที่ผู้ใหญ่ทั้งหลายต้องสรุปเพียงว่า สวรรค์อยู่ในอกนรกอยู่ในใจ ปลอดภัยไว้ก่อน

           
๑.๖.๑๑  พระมหาสมจินต์ สมฺมาปญฺโญ (วันจันทร์) ได้ศึกษาเรื่อง “นรกและสวรรค์ในพระพุทธศาสนาเถรวาท” พบว่า นรกและสวรรค์เป็นสถานที่ที่มีอยู่จริงเมื่อพิจารณาศึกษาวิเคราะห์ร่วมกับหลักการอื่น ได้แก่

กำเนิด ๔ ที่อธิบายลักษณะการเกิดของสัตว์ในสังสารวัฎ ได้แก่ ๑.กำเนิดอัณฑชะ 
(การเกิดในฟองไข่) ๒. กำเนิดชลาพุชะ (การเกิดในครรภ์) ๓. กำเนิดสังเสทชะ (การเกิดในเถ้าไคลหรือที่ชื้นแฉะ) ๔. กำเนิดโอปปาติกะ (การเกิดผุดขึ้น) โดยกล่าวว่า เนื้อแท้จริงแล้วเป็นการอธิบายว่าเป็นกำเนิดทั้ง ๔ เป็นการเกิดที่ส่งผลทางรูปกาย และอธิบายเปรียบเทียบการเกิดทางนามกายแบบโอปปาติกะของเทวดา สัตว์นรก เปรต อสูรกาย และมนุษย์ยุคต้นกัป เกิดขึ้นจากความคิดภายในจิต โดยไม่ต้องอาศัยพ่อแม่ ด้วยเหตุเหล่านี้ทำให้เชื่อว่าสถานที่ของภพภูมิเหล่านั้นย่อมจริง

ทฤษฎี ๓ โลก ได้แก่ ๑. โอกาสโลก หมายถึง แผ่นดินที่เป็นที่อยู่อาศัยของมนุษย์และ
สัตว์เดรัจฉาน ๒. สัตว์โลก หมายถึง เป็นโลกแห่งหมู่สัตว์ เป็นโลกกิเลส เป็นโลกที่เกี่ยวข้องกับจิตใจ เป็นโลกของสัตว์ในสังสารวัฏ ๓. สังขารโลก หมายถึง โลกแห่งการปรุงแต่งของมนุษย์ เมื่อมีเหตุปัจจัยกระทบกันระหว่างอายตนะภายนอกกับภายใน การเกิดภพชาติ ก็เกิดขึ้นในจิตในเวลานั้นๆ ทฤษฎีปรโลก 

ทฤษฎีเทพ ๓ และทฤษฎีอภิญญา ๖ ได้แก่ ๑. สมมุติเทพ มี พระราชา พระราชินี และพระราชโอรส พระราชธิดา ๒. อุปปัติเทพ คือ เทวดาบนสวรรค์ ๓. วิสุทธิเทพ ได้แก่ พระพุทธเจ้า พระปัจเจกพระพุทธเจ้า พระสาวกของพระพุทธเจ้า พระพุทธองค์ และเหล่าเทพด้วยกันเอง บุคคลเหล่านี้ได้อภิญญา ๖ มีความสามารถพิเศษสามารถเห็นการเกิดดับของเหล่าสัตว์ต่างๆ ได้ อิทธิวิธิความรู้ทำให้แสดงฤทธิ์ได้ เช่น ล่องหนได้ เหาะได้ ดำดินได้ ทิพพโสต ความรู้ทำให้มีหูทิพย์ได้ 
เจโตปริยญาณ ความรู้ทำให้กำหนดรู้ใจผู้อื่นได้ ปุพเพนิวา สานุสติญาณ ความรู้ทำให้สามารถระลึกชาติได้ ทิพพจักขุ ความรู้สามารถทำให้มีตาทิพย์ อาสวักขยญาณ ความรู้สามารถทำให้การทำอาสวะให้สิ้นไป โดยเฉพาะการระลึกชาติได้กับทิพพจักขุล่วงรู้การเกิดของสัตว์โลกนั้น จึงวิเคราะห์ว่าภพภูมิทั้ง ๓๑ นั้นมีจริง เมื่อประมวลเหตุปัจจัยของทฤษฎีต่างๆ เหล่านี้เข้ามาประกอบการพิจารณาเรื่องที่กล่าวไว้ในพระไตรปิฎก


๑.๖.๑๒ พระมหาสมบูรณ์ วุฑฺฒิกโร ได้ศึกษาเรื่อง “วิเคราะห์แนวคิดเรื่องโลกยุค
พระศรีอาริย์และพระมาลัย” ผลการศึกษาพบว่า แนวคิดเรื่องพระศรีอาริย์คงจะแพร่หลาย
ในสังคมไทยตั้งแต่สมัยสุโขทัยแล้ว เพราะในไตรภูมิพระร่วงก็ได้กล่าวถึง พระศรีอาริย์ไว้ทั้งในคำนำและคำลงท้าย นอกจากนั้น ในการสำรวจหลักศิลาจารึกสุโขทัยทั้งหมด ๑๖ หลัก ก็พบว่าได้กล่าวถึงพระศรีอาริย์ด้วย คำต่างกัน เช่น “อารยไมตรี” บ้าง “พระพุทธศรีอารยไมตรี” บ้าง จากความเชื่อที่ว่า เมื่อผ่านกึ่งพุทธกาลจะเสื่อมลงโดยลำดับจนสูญสิ้นไปเมื่อครบ ๕,๐๐๐ ปี โลกจะเกิดมิคสัญญีและกลียุค สังคม  จะเต็มไปด้วยการรบราฆ่าฟันเดือดร้อนไปทั่ว จึงทำให้คนเริ่มคิดถึงโลกในความฝันหรือโลกในอุดมคติ ซึ่งก็คือโลกยุคพระศรีอาริย์นั่นเอง ซึ่งแนวคิดเรื่องโลกยุคพระศรีอาริย์ก็ได้โยงมาถึงเรื่องพระมาลัย พระมาลัยเป็นผู้ที่ได้รับการยอมรับนับถือมาก เพราะท่านเป็นพระอรหันต์ที่มีฤทธิ์มากเช่นเดียวกับพระโมคคัลลานะในสมัยพุทธกาล สามารถที่จะไปโปรดสัตว์ได้ทั้งในนรกและสวรรค์ 
ในคราวที่เดินทางไปสวรรค์ชั้นดาวดึงส์ เพื่อไปนมัสการพระจุฬามณีเจดีย์ (ที่บรรจุพระเกศาของ
พระพุทธองค์) ในช่วงเดียวกัน พระศรีอาริย์โพธิสัตว์ก็ได้เสด็จมาจากสวรรค์ชั้นดุสิต เพื่อนมัสการ
พระจุฬามณีเจดีย์ ท่านทั้งสองได้พบกันและสนทนาเรื่องราวที่เกิดขึ้น และเรื่องปฏิบัติตนเพื่อให้ได้พบพระศรีอาริย์ในอนาคต โดยการสดับตลับฟังธรรมเทศนาเรื่อง “มหาเวสสันดรชาดก” เมื่อพระมาลัยกลับมายังโลกมนุษย์ จึงนำข่าวนี้มาประกาศให้ชาวโลกได้ทราบ



๑.๖.๑๓ ศ.นพ.เอียน สตีเวนสัน ผู้ยิ่งใหญ่ในการศึกษาเรื่อง "ระลึกชาติ" ชีวิตภายหลังความตาย มีอยู่จริงหรือไม่ ชีวิตสิ้นสุดที่ความตายจริงหรือ เป็นปริศนาที่อยู่ในความสนใจของมนุษย์ทุกชาติ ทุกศาสนามาโดยตลอด นับตั้งแต่ครั้งโบราณกาลจนกระทั่งถึงทุกวันนี้ จากประวัติศาสตร์
ที่ผ่านมา คงไม่มีใครปฏิเสธว่า คำตอบของปริศนาเหล่านี้มีอิทธิพลต่อวิถีความเชื่อ และวิถีชีวิต
ความเป็นอยู่ของมนุษย์เราเป็นอย่างมาก ทั้งทางด้าน คุณธรรม จริยธรรม การใช้ชีวิตประจำวัน ศิลปะ วัฒนธรรมประเพณี และอื่นๆ อีกมาก ดังนั้น การศึกษาค้นคว้าและพิสูจน์ความจริงในปริศนาเหล่านี้ จึงนับได้ว่า มีความสำคัญอย่างยิ่ง เป็นความต้องการของมวลมนุษยชาติ สมควรจะได้รับการพิสูจน์
ให้ได้มาซึ่งความจริง ที่ชัดเจนและถูกต้องเสียที ถึงแม้ว่า ความจริงที่ได้ จะทำให้วิถีความเชื่อและ
ความศรัทธาทางศาสนาสั่นคลอนก็ตาม ความจริงก็คือความจริง ถ้าหากเราไม่เชื่อ และไม่ศรัทธาในความเป็นจริงแล้ว เราจะเชื่อถือสิ่งใดได้อีก คำสอนของพระพุทธเจ้ากำลังได้รับการพิสูจน์แล้ว โดยวิทยาศาสตร์สมัยใหม่ ศาสนาพุทธกำลังได้รับการรับรอง โดยวิทยาศาสตร์ เหมือนดังคำกล่าวของ อัลเบิร์ต ไอน์สไตน์ (Albert Einstein) ที่ว่า  "If there is any religion that could cope with modern scientific needs it would be Buddhism." หมายถึง  "ถ้าจะมีศาสนาใด ที่รับมือกับความต้องการทางวิทยาศาสตร์สมัยใหม่ปัจจุบันได้ ศาสนานั้นก็น่าจะเป็นศาสนาพุทธ" ความจริงที่ท่านได้พิสูจน์ และยืนยันในวันนี้ จะได้รับการยอมรับอย่างกว้างขวาง ในวงการวิทยาศาสตร์ และจากผู้คนทั่วโลก การศึกษาวิจัยเกี่ยวกับ “การจำอดีตชาติได้” และ “การกลับชาติมาเกิด” ของ ศ.นพ.เอียน ท่านก็ไม่ได้โน้มเอียงไปกับความเชื่อทางศาสนา ท่านยังคงเป็นนักศึกษาค้นคว้าวิจัยที่เป็นกลาง เชื่อในความเป็นจริง และเป็นนักวิทยาศาสตร์ผู้ยิ่งใหญ่คนหนึ่งของโลกตลอดไป สุดท้าย เมื่อท่านเสียชีวิต ท่านก็คงจะได้พบความจริง และได้ประจักษ์ชัดเกี่ยวกับ ชีวิตหลังความตาย ด้วยตัวของท่านเองแล้ว ไม่ต้องท่องเที่ยวสืบหาศึกษาวิจัยกรณีศึกษาใดๆ อีกต่อไป การศึกษาวิจัยของ ศ.นพ.เอียน สามารถบอกกับโลกว่า ความจริงเกี่ยวกับวงจรชีวิตของคนเรา ตั้งแต่เกิดจนตาย และตั้งแต่ตายจนกระทั่งเกิดใหม่นั้น อาจจะไม่เป็นไปตามความเชื่อของศาสนาต่างๆ เหล่านี้ ด้วยเหตุที่ว่า "การศึกษาวิจัยชี้ไปที่ ความมีอยู่ของชีวิตหลังความตาย คนเราสามารถกลับชาติมาเกิดใหม่ได้ คนเราสามารถจำอดีตชาติได้ และเวรกรรมมีจริง ทั้งๆ ที่ก่อนหน้านี้ ตัวท่านเองก็เกิดในครอบครัวที่นับถือศาสนาคริสต์  ท่านไม่เคยมีความเชื่อเกี่ยวกับเรื่องการเวียนว่ายตายเกิดมาก่อน แต่เมื่อท่านเป็นนักวิทยาศาสตร์ ท่านก็ไม่ได้เอาความเชื่อทางศาสนามากีดกั้นความจริงที่พิสูจน์ได้ ตามกระบวนการทางวิทยาศาสตร์ เพราะท่านเป็นนักวิทยาศาสตร์ ถึงแม้ว่า ท่านจะทราบถึงธรรมชาติที่แท้จริง เกี่ยวกับวงจรชีวิตของคนเราว่า  ชีวิตหลังความตายมีอยู่จริง คนเราสามารถกลับชาติมาเกิดใหม่ได้จริง คนเราสามารถจำอดีตชาติได้จริง และเวรกรรมมีจริง"  


จากการทบทวนเอกสารและงานวิจัยที่เกี่ยวข้อง สรุปความได้ว่า ยังไม่มีงานวิจัยที่เกี่ยวกับแนวทางการอธิบายเรืองนรกและสวรรค์ในพระพุทธศาสนาสำหรับคนรุ่นใหม่โดยตรง เพื่อเป็นการสร้างเสริมความเข้าใจที่ชัดเจนมากยิ่งขึ้น และเป็นการตอบคำถามในเรื่องนรกและสวรรค์ ด้วยเหตุนี้ ผู้วิจัยจึงตั้งใจที่จะศึกษาแนวทางการอธิบายเรื่องนรกและสวรรค์ในพระพุทธศาสนาสำหรับคนรุ่นใหม่ พร้อมทั้งศึกษาแนวทางการอธิบายนรกและสวรรค์ในสังคมไทย เพื่อนำเสนอแนวทางการอธิบายสำหรับคนรุ่นใหม่ 
๑.๗  วิธีดำเนินการวิจัย
 
การวิจัยครั้งนี้ เป็นการวิจัยเชิงคุณภาพ (Qualitative Research) โดยมีขั้นตอนการวิจัย รวมทั้งเพื่อนำมาเขียนเพิ่มเติมเนื้อหาวิทยานิพนธ์ที่เชื่อมโยงไปถึง ตลอดจนการใช้แนวทางการสัมภาษณ์ที่มีโครงสร้างมีลำดับขั้นตอน ต่อไปนี้
 
๑.๗.๑ ขั้นรวบรวมข้อมูล

๑)  ข้อมูลจากเอกสาร งานวิจัยที่เกี่ยวข้องจากแหล่งปฐมภูมิ และทุติยภูมิ รวมทั้งข้อมูลจากการสัมภาษณ์          


๒)  ศึกษาข้อมูลจากการสัมภาษณ์ โดยสัมภาษณ์พระภิกษุสงฆ์ นักวิชาการเผยแผ่
พระพระพุทธศาสนา นักศึกษาระดับปริญญาตรี และพุทธศาสนิกชน ดังต่อไปนี้ แล้วนำมาข้อมูลจากสัมภาษณ์มาเรียบเรียง โดยวิธีพรรณนา (Descriptive)


๑. พระสาสนโสภณ (พิจิตร ฐิตวณฺโณ) เจ้าอาวาสวัดโสมนัสวิหาร 
๒. ท่านเจ้าคุณปัญญานันทมุนี(สง่า สุภโร)  เจ้าอาวาสวัดปัญญานันทาราม 
๓. พระราชธรรมนิเทศ (พยอม กัลยาโณ) 
๔. พระธรรมบัณฑิต (อภิพล อภิพโล)  
๕. พระอาจารย์ไพศาล วิสาโล (ไพศาล วงศ์วรสิทธิ์) 
๖. พระมหาวุฒิชัย วชิรเมธี (วุฒิชัย บุญถึง)  

๗. พ.อ.นพ.พงศ์ศักดิ์ ตั้งคณา อายุ   ปี   
๘. ผศ.ร.ท.ดร.บรรจบ บรรณรุจิ 
๙. ศาสตราจารย์กีรติ  บุญเจือ 
๑๐. ศาสตราจารย์ ดร. วัชระ งามจิตรเจริญ 
๑๑. ดร.อำนาจ บัวศิริ 

๑๒. นางสาวพชชุดา ธัญธนขันธ์
๑๓. นางสาวจิดาภา คงประดิษฐ์
๑๔. นางสาวหทัยภัทร พานิชนันท์
๑๕. นางสาวมินตรา อินทร์ประเสริฐ
๑๖. นางสาวนันทิพญา ปุญเจียมเจริญ
๑๗. นางสาวณัฐนิช จิโรจวงศ์
๑๘. นายประภัส  กลิ่นสุภา
๑๙. นายปิยะ ทิพย์อักษร
๒๐. นางสาวสุวิจิตร ศาตะมาน
๒๑. นางสาวทัศนา สุดเดียวไกร
๒๒. นายณัฏฐกฤต ชัยอริยเมธี
๒๓. นางสาวพรปวีณ์ อุไรสวัสดิ์
๒๔. นายวิสวัส  บัวสอน
๒๕. นายธนกร  เต่งตระกูล
๒๖. นางสาวรัตติยา  ทองทับ

๑.๗.๒ ขั้นนำมาวิเคราะห์
 
โดยการนำข้อมูลที่ได้จากการศึกษามาสรุปวิเคราะห์ นำหลักธรรมที่เกี่ยวข้องและเอกสารที่เกี่ยวข้องมาอธิบายประกอบในแต่ละตอน เพื่อให้เนื้อหามีความชัดเจนและมองเห็นภาพรวมของงานวิจัยทั้งหมด 

๑.๗.๓  สรุปผลการวิจัยและข้อเสนอแนะในการวิจัยครั้งต่อไป

๑.๘  ประโยชน์ที่คาดว่าจะได้รับ
         
๑.๘.๑ ทำให้ทราบการอธิบายนรกและสวรรค์ในพระพุทธศาสนา
          
๑.๘.๒ ทำให้ทราบการอธิบายนรกและสวรรค์ในสังคมไทย
        
๑.๘.๓ ได้แนวทางการอธิบายนรกและสวรรค์สำหรับคนรุ่นใหม่ในสังคมไทย
	� ม.อุ. (ไทย) ๑๔/๒๕๐/๒๙๔-๒๙๕, ที.สี. (ไทย) ๙/๒๔๗/๘๓.


	� ม.อุ. (ไทย) ๑๔/๒๕๕/๓๐๑-๓๐๒, ที.สี. (ไทย) ๙/๒๔๗/๘๓.


	� ขุ.อิติ. (ไทย) ๒๕/๙๓/๓๖๖-๔๖๘.


	� พระสัทธัมมโชติกะ ธัมมาจริยะ, ปรมัตถโชติกะ มหาอภิธัมมัตถสังคหฎีกา ปริเฉทที่ ๕ เล่ม ๑, พิมพ์ครั้งที่ ๘, (กรุงเทพมหานคร:  โรงพิมพ์ทิพยวิสุทธิ์,   ๒๕๔๖), หน้า ๑๕.


	� ขุ.จู.(ไทย) ๓๐/๖๕๔/๒๔๕.


	� ม.อุ. (ไทย) ๑๔/๒๙๐/๓๕๐.


	� ม.อุ. (ไทย) ๑๔/๒๙๑/๓๕๑.


	� พระเทพเวที (ประยุทธ์ ปยุตฺโต), กรรมและนรกสวรรค์สำหรับคนรุ่นใหม่, (กรุงเทพมหานคร: อมรินทร์พริ้นติ้ง กรุ๊ฟ จำกัด, ๒๕๓๑), หน้า ๙๒.


	� เสฐียร โกเศศ, เล่าเรื่องในไตรภูมิ, (กรุงเทพมหานคร : สำนักพิมพ์คลังวิทยา, ๒๕๑๘), หน้า ๒๕.


	� เรื่องเดียวกัน, หน้า ๑๕๓-๒๐๐.


	� สุทธิวรรณ ตันติรจนาวงศ์, และ รศ.ดร. ศศิกาญจน์ ทวิสุวรรณ, “การส่งเสริมคุณธรรมที่มีประสิทธิภาพ: กรณีศึกษากลุ่มเด็ก/เยาวชนและข้าราชการภาครัฐ”, รายงานการวิจัย, (ทุนอุดหนุนการวิจัยจากกรมการศาสนา :กระทรวงวัฒนธรรม, ๒๕๕๒), หน้า ๑๔.


	� สํานักงานคณะกรรมการพัฒนาการเศรษฐกิจและสังคมแหงชาติ, รายงานภาวะสังคม, [ออนไลน์],แหล่งที่มา : � HYPERLINK "http://www.moe.go.th/data_stat/download_excel./YouthSevereness2551.doc. วันที่ ๓" �www.moe.go.th/data_stat/download_excel./YouthSevereness2551.doc. วันที่ ๓� กันยายน ๒๕๕๘.


	� เสฐียรโฏเศศ, เล่าเรื่องในไตรภูมิ, (กรุงเทพมหานคร: คลังวิทยา, ๒๕๑๘), หน้า ๑๘–๑๙.   


	� พระสังฆราชเมธังกร, โลกทีปกสาร, พิมพ์ครั้งที่ ๒, (กรุงเทพมหานคร: บริษัท อาทิตย์ โพรดักส์ กรุ๊ป จำกัด, ๒๕๔๙), หน้า ๒-๓.


	� พระสิริมังคลาจารย์, จกฺกวาฬทีปนี, พิมพ์ครั้งที่ ๒, (กรุงเทพมหานคร: บริษัท ศรีเมืองการพิมพ์ จำกัด, ๒๕๔๘), หน้า ๓๔๑-๔๕๔. 


	� พุทธทาสภิกขุ, สันทัสเสตัพพธรรม, พิมพ์ครั้งที่ ๓, (สุราษฎร์ธานี : โรงพิมพ์ธรรมโฆษณ์,  ๒๕๒๕).


	� พระเทพเวที (ประยุทธ์ ปยุตฺโต), กรรมและนรกสวรรค์สำหรับคนรุ่นใหม่, (กรุงเทพมหานคร: อมรินทร์พริ้นติ้ง กรุ๊ฟ จำกัด, ๒๕๓๑), หน้า ๑๑๑-๑๒๕.


	� พระพรหมโมลี (วิลาส ญาณวโร), ภูมิวิลาสินี, (กรุงเทพมหานคร: สำนักพิมพ์ดอกหญ้า,  ๒๕๔๐),หน้า ๒๒๑.


	� พร รัตนสุวรรณ, นรก-สวรรค์, พิมพ์ครั้งที่ ๔, (กรุงเทพมหานคร: โรงพิมพ์วิญญาณ, ๒๕๕๒),    หน้า ๓๓-๓๕. 


	� พระภาสกร ภูริวฑฺฒโน (ภาวิไล), ผลบุญคือกำลังชีวิต สมดุลโลก สมดุลใจ สมดุลธรรม กฎแห่งกรรม, พิมพ์ครั้งที่ ๑๖, (กรุงเทพมหานคร: สถานบริการเทคโนโลยีสารสนเทศ มหาวิทยาลัยเชียงใหม่, ๒๕๕๐),   หน้า ๙๓.


	� วศิน อินทสระ, สวรรค์ นรก บุญ บาปในพระพุทธศาสนา, (กรุงเทพมหานคร: สำนักพิมพ์ค้นคว้าทางวิญญาณ, ๒๕๔๕), หน้า ๒๑.


	� ไขแสง กิตติวัชระชัย, นรก สวรรค์ ท่านเลือกได้, (กรุงเทพมหานคร: สำนักพิมพ์ธรรมสภา,  ๒๕๕๒), หน้า ๑๗๕.


	� พระมหาสมจินต์ สมฺมาปญฺโญ, “นรกและสวรรค์ในพระพุทธศาสนาเถรวาท”, วิทยานิพนธ์พุทธศาสตรมหาบัณฑิต, (กรุงเทพมหานคร : บัณฑิตวิทยาลัย มหาวิทยาลัยมหาจุฬาลงกรณราชวิทยาลัย, ๒๕๓๓).


	� พระมหาสมบูรณ์ วุฑฺฒิกโร (พรรณา), “การศึกษาวิเคราะห์บทบาทและความสำคัญของสัมมาทิฎิฐิในการพัฒนาชีวิต ตามหลักมัชฌิมาปฎิปาทาในพระสุตตันตปิฎก”, วิทยานพนธ์ศิลปศาสตรมหาบัณฑิต,�(บัณฑิตวิทยาลัย: มหาวิทยาลัยธรรมศาสตร์, ๒๕๕๐), หน้า ๔๕ – ๔๖.


	� แหล่งที่มา � HYPERLINK "http://pantip.com/topic/32985192" �http://pantip.com/topic/32985192� .วันที่ ๒๐ มีนาคม ๒๕๕๘.





